༈ཡེ༷་ཤེ༷ས་ལུས་ཅན་འཇམ་དབྱངས་མི་ཡི་གར།  ། བློ་བཟང་རྒྱལ་བསྟ༷ན་འཛི༷ན་སྤེལ་འཕྲི༷ན་ལ༷ས་ཀྱིས།  ། འགྲོ་ཀུན་མངོན་མཐོ་ངེས་ལེགས་དཔལ༷་བཟ༷ང་པོར།  ། འགོད་མཁས་རྗེ་བཙུན་བླ་མར་གསོལ་བ་འདེབས། རྒྱལ་བ་ཀུན་གྱི་ཡེ༷་ཤེ༷ས་གཅིག་བསྡུས་ནས།  ། བསྟ༷ན་འཛི༷ན་མཁས་གྲུབ་རྣམ་པས་གདུལ་བྱ་ལ།  ། འཕྲི༷ན་ལ༷ས་ཐབས་ཀྱིས་ཕན་བདེའི་དཔལ༷་བཟ༷ང་པོ།  ། སྤེལ་མཛད་དཔལ་ལྡན་བླ་མ་ཞབས་བརྟན་ཤོག། ཚེ་དང་ཡེ༷་ཤེ༷ས་རྒྱས་མཛད་ལྷ་ཚོགས་ཀྱི།  ། བྱིན་རླབས་མཐུ་ཡིས་བསྟ༷ན་འཛི༷ན་དམ་པ་འདིའི།  ། སྐུ་ཚེ་བརྟན་ཅིང་འཕྲི༷ན་ལ༷ས་ཕྱོགས་བཅུར་རྒྱས།  ། བྱིན་རླབས་དཔ༷ལ་ལ་སྐལ་བཟ༷ང་ལོངས་སྤྱོད་ཤོག། ཡེ༷་ཤེ༷ས་ལྔ་བདག་བློ་བཟང་རིང་ལུགས་དར།  ། བསྟ༷ན་འཛི༷ན་སྐུ་ཚེ་བརྟན་ཅིང་འཕྲི༷ན་ལ༷ས་རྒྱས།  ། སྦྱིན་བདག་རྣམས་ཀྱང་ཚེ་བསོད་དཔ༷ལ་འབྱོར་འཕེལ།  ། ཀུན་ཀྱང་ཡ་རབས་ལུགས་བཟ༷ང་ལྷུར་ལེན་ཤོག། ཡེ༷་ཤེ༷ས་མཆོག་མངའ་བླ་མས་རྗེས་བསྟ༷ན་པའི།  ། གདམས་ངག་འཛི༷ན་པའི་བུ་སློབ་གྲངས་མེད་འཕེལ།  ། འཕྲི༷ན་ལ༷ས་དཔ༷ལ་གྱིས་སྐལ་བཟ༷ང་གདུལ་བྱ་ཡི།  ། རེ་འདོད་ཡིད་བཞིན་སྐོང་བའི་བཀྲ་ཤིས་ཤོག། ཅེས་བསླབ་གསུམ་སྡེ་སྣོད་འཛིན་པ་ཨེར་ཏེ་ནི་པཎྜི་ཏ་མཁན་པོ་ཡེ་ཤེས་བསྟན་འཛིན་འཕྲིན་ལས་དཔལ་བཟང་པོའི་ཞབས་བརྟན་གསོལ་འདེབས་འདི་ལྟ་བུ་དགོས་ཞེས་ཐོ་ཡོན་བློ་བཟང་བཀྲ་ཤིས།  ནང་སོ་བསྐལ་བཟང་བསྟན་འཕེལ།  ཨེར་ཁེ་ཐོ་ཡོན་བློ་བཟང་བསམ་གཏན།  དཀའ་བཅུ་བློ་བཟང་རྡོ་རྗེ།  ཐོ་ཡོན་བློ་བཟང་བརྩོན་འགྲུས།  ཨེ་མཆི་བློ་བཟང་བཀྲ་ཤིས།  ཐོ་ཡོན་ཚེ་དཔག་སྐྱབས་རྣམས་ཀྱིས་དངུལ་མཎ་ལྷ་རྫས་དངུལ་ཞོ་ལྔ་གོས་ཆེན་རྒྱས་པའི་མདངས་ལྡན་བཅས་བསྐུལ་བ་བཞིན་བཙུན་གཟུགས་སྙོམས་ལས་པ་༧བློ་བཟང་ཆོས་ཀྱི་ཉི་མས་སྐྱེད་ཚལ་གྱི་བསྟི་གནས་སུ་ཐོལ་བྱུང་དུ་སྦྱར་བ་ཛ་ཡནྟུ། །  ། །